Okresná prokuratúra Bratislava II 
Kvetná 13, 820 05 Bratislava 25

Sp. zn. : 1 Pv 613/12/1102	Bratislava II, 4.9.2013
EEČ : 2-9-190-2013

U Z N E S E N I E

Trestná vec:	obvinený XXXXX 
Prečin:	Podvod podľa § 221 odsek 1, odsek 2 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov a iné trestné činy

Rozhodol: 	prokurátor Okresnej prokuratúry Bratislava II
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
v bode 1.) 
Pre prečin podvodu v štádiu pokusu podľa § 14 k § 221 ods. 1, ods. 2 Trestného zákona na tom skutkovom základe, 
že
obvinený, ktorý vykonáva podnikateľskú činnosť v oblasti živnosti pod obchodným menom XXXXX - Academy of business and comunication - Vydavateľstvo B-Smart IČO:XXXXX si vyrobil faktúru č. 1126 zo dňa 25.11.2011 na sumu 4.320 € za vyškolenie pracovníkov na tréningovom seminári Diplomatický protokol a túto zaslal dňa 10.02.2012 na adresu  Aliancia advokátov a. s. XXXXX, XXXXX so splatnosťou do 24.02.2012 , pričom nebol s poškodenou spoločnosťou v žiadnom zmluvnom vzťahu, žiadne školenie nevykonal  a pokúsil sa ju uviesť do omylu, čim by poškodenej spoločnosti  Aliancia advokátov a. s. XXXXX, XXXXX spôsobil škodu vo výške 4.320 €,

V bode 2.) 
Pre prečin podvodu v štádiu pokusu podľa § 14 k § 221 ods. 1, ods. 2 Trestného zákona na tom skutkovom základe, 
že
že obvinený v úmysle vylákať finančné prostriedky od poškodenej OTP Banky Slovensko, a.s. dňa 28.2.2012 doručil do sídla poškodenej banky na Štúrovu ul. č. 5 XXXXX faktúru č. XXXXX na sumu 9.600 Eur, vystavenú dodávateľom Academy of Business and Communication, XXXXX, XXXXX, pre odberateľa poškodenú OTP Banku Slovensko, a.s., na základe ktorej fakturoval poškodenej banke úhradu kurzu účastníckeho poplatku za vyškolenie ich pracovníkov na tréningovom seminári Academy of Business and Communication, avšak žiadni pracovníci poškodenej OTP Banky Slovensko, a.s. sa žiadneho školenia u spol. Academy of Business and Communication nezúčastnili a poškodená OTP Banka Slovensko, a.s. ani žiadneho takéto školenia u spol. Academy of Business and Communication neobjednala, o čom obvinený aj vedel, čím sa pokúsil poškodenej OTP Banky Slovensko, a.s. spôsobiť škodu vo výške 9.600 Eur,

v bode 3.) 
Pre prečin podvodu v štádiu pokusu podľa § 14 k § 221 ods. 1, ods. 2 Trestného zákona v súbehu s prečinom poškodzovania cudzích práv podľa § 375 ods. 1 písm. a) Trestného zákona na tom skutkovom základe, 
že
obvinený dňa 19.9.2012 vydávajúci sa za asistenta generálneho prokurátora Slovenskej republiky a zároveň konateľa Academy of Businness and Communication v úmysle vylákať finančné prostriedky zaslal z emailovej adresy Ludovít XXXXX[XXXXX@yahoo.com] XXXXX, generálnej riaditeľke OTP Banka Slovensko, a.s., Štúrova 5, XXXXX emailovú správu, ktorá obsahovala prílohu  sprievodný list a zmluvu o poskytovaní vzdelávacích a reklamných služieb, v ktorej obvinený v rozpore so skutočnosťou uviedol, že je asistentom generálneho prokurátora a že na základe rozhodnutia generálneho prokurátora Slovenskej republiky bola spoločnosti OTP Banka Slovensko, a.s. pridelená imunita na nárok na uplatnenie si nadmerného odpočtu DPH pre rok 2013 vo výške 1.000.000 eur/mesiac s tým, že vznik nároku na vrátenie nadmerného odpočtu je podmienený podpisom zmluvy o poskytovaní vzdelávacích a reklamných služieb s poskytovateľom XXXXX - Academy of Businness and Communication a následným zaslaním na adresu XXXXX, P.O.BOX 124, 814 99 XXXXX, pričom  v zmysle uvedenej zmluvy  poskytovateľovi prináležala za poskytnutie služby suma 20.000 Eur a DPH vo výške 20% mesačne, splatná vždy ku šiestemu dňu kalendárneho mesiaca a bolo ju potrebné uhradiť v prospech bankového účtu č. XXXXX vedeného v Tatra banke, a.s., avšak k podpisu a ani uhradeniu finančných prostriedkov zo strany poškodenej spoločnosti nedošlo, čím sa obvinený pokúsil vylákať od poškodenej spoločnosti OTP Banka Slovensko, a.s. finančné prostriedky vo výške 24.000 Eur  a spôsobil vážnu ujmu na právach Generálnej prokuratúry Slovenskej republiky,

v bode 4.)
Pre prečin podvodu v štádiu pokusu podľa § 14 k § 221 ods. 1, ods. 2 Trestného zákona v súbehu s prečinom poškodzovania cudzích práv podľa § 375 ods. 1 písm. a) Trestného zákona na tom skutkovom základe, 
že
obvinený dňa 19.9.2012 vydávajúci sa za asistenta generálneho prokurátora Slovenskej republiky a zároveň konateľ Academy of Businness and Communication v úmysle vylákať finančné prostriedky zaslal z emailovej adresy Ludovít XXXXX[XXXXX@yahoo.com] XXXXX, konateľovi spoločnosti Business success spol. s. r.o., Nové Záhrady I/13, XXXXX na  emailovú adresu timko@ba.success.sk  emailovú správu s prílohami sprievodný list a zmluva o poskytovaní vzdelávacích a reklamných služieb, v ktorej obvinený v rozpore so skutočnosťou uviedol, že je asistentom generálneho prokurátora a že na základe rozhodnutia generálneho prokurátora Slovenskej republiky bola spoločnosti Business success spol. s. r.o. pridelená imunita na nárok na uplatňovanie si nadmerného odpočtu DPH pre rok 2013 vo výške 50.000 eur/mesiac s tým, že vznik nároku na vrátenie nadmerného odpočtu podmienil podpisom zmluvy o poskytovaní vzdelávacích a reklamných služieb  s poskytovateľom  XXXXX - Academy of Businness and Communication a následným zaslaním na adresu XXXXX, P.O.BOX 124, 814 99 XXXXX, pričom v zmysle uvedenej zmluvy prináležala poskytovateľovi za poskytnutie služby suma 8.333,33 eur a DPH vo výške 20% mesačne, splatná vždy ku šiestemu dňu kalendárneho mesiaca   a bolo ju potrebné uhradiť v prospech bankového účtu č. XXXXX vedeného v Tatra banke, a.s., následne obvinený v presne nezistený deň zaslal na emailovú adresu timkova@ba.success.sk za poskytnuté diaľkové štúdium: zákon o DPH/skupina, registrácia cirkvi, petičné právo  faktúru č 1XXXXX zo dňa 2.10.2012, splatnú 8.10.2012 na sumu 14.400 eur vrátane DPH  vystavenú dodávateľom Academy of Businness and Communication pre odberateľa/objednávateľa spoločnosť Business Success, spol. s.r.o., odvolávajúc sa na všeobecné obchodné podmienky Generálnej prokuratúry Slovenskej republiky, a dňa 18.10.2012 vydávajúc sa  za asistenta generálneho prokurátora  Slovenskej republiky zaslal na emailové adresy timko@ba.success.sk a timkova@ba.success.sk emailovú správu - upomienku, v ktorej upozornil poškodeného  na nesplatený záväzok spoločnosti vo výške 1.200 eur a 14.400 eur  a na súdnu vymožiteľnosť a exekvovateľnosť pohľadávok, avšak k podpisu ani uhradeniu finančných prostriedkov nedošlo, čím sa páchateľ  pokúsil vylákať od poškodenej spoločnosti Business Success, spol. s.r.o. finančné prostriedky vo výške 15 600 eur  a spôsobil vážnu ujmu na právach Generálnej prokuratúry Slovenskej republiky,

v bode 5.)
Pre prečin podvodu podľa § 221 ods. 1, ods. 2 Trestného zákona v jednočinnom súbehu s prečinom podvodu v štádiu pokusu podľa § 14 k § 221 ods. 1, ods. 2 Trestného zákona na tom skutkovom základe, 
že
že obvinený v mene spol. ACADEMY OF BUSINESS AND COMMUNICATION - VYDAVATEĹSTVO B - SMART, na neznámom mieste vylákal od poškodenej spol. Home Credit Slovakia, a.s. finančné prostriedky vo výške 2016,-€ na základe zaslanej  faktúry č. 1116, prijatej dňa 3.2.2012 na ktorej bol uvedený predmet plnenia - poskytnutie školenia pre pracovníkov spol. Home Credit Slovakia a.s. na kurze „biznis protokol training, ktorá bola následne uhradená poškodeným  na  bankový účet č. XXXXX vedený v Tatra banke dňa 14.2.2012,
ďalej finančné prostriedky vo výške 4320,-€ na základe zaslanej faktúry č. XXXXX, prijatej dňa 21.2.2012, na ktorej bol uvedený predmet plnenia poskytnutie školenia pre pracovníkov spol. Home Credit Slovakia a.s. na kurze„ Tréningový seminár Diplomatický pohovor“, ktorá bola následne  uhradená poškodeným  na  bankový účet č. XXXXX vedený v Tatra banke dňa 22.2.2012, pričom však k reálnemu plneniu uvedených služieb zamestnancom spol. Home Credit Slovakia, a.s. nedošlo a poškodená spol. tieto služby ani neobjednala a medzi vystaviteľom  faktúr  a poškodenou spol. neexistoval žiadny zmluvný či iný obchodný  vzťah, čím spol. Home Credit Slovakia, a.s. so sídlom  Teplická 147, Piešťany bola uvedená do omylu, tým že od nich obvinený podvodným  spôsobom vylákal sumu vo výške 6336,-€, čím vznikla škoda  na majetku poškodenej spol.  vo výške   6336,-€, 
ďalej  obvinený sa pokúsil vylákať finančné prostriedky vo výške 7200,-€ na základe zaslanej  faktúry č. XXXXX, prijatej dňa 13.3.2012 na ktorej bol uvedený predmet plnenia - poskytnutie školenia pre pracovníkov spol. Home Credit Slovakia a.s. na kurze„ Tréningový seminár Diplomatický protokol - druhý stupeň“, ktorá však poškodenou spoločnosťou  uhradená nebola, nakoľko poškodenou spol.  Home Credit Slovakia, a.s.  bolo zistené, že uvedený seminár nebol reálne vykonaný   ako ani objednaný

v bode 6.)
Pre zločin daňového podvodu podľa § 277a ods. 1, ods. 2 písm. b) Trestného zákona na tom skutkovom základe,
že
že obvinený XXXXX, ktorý vykonáva podnikateľskú činnosť v oblasti živnosti pod obchodným menom XXXXX - Academy of business and comunication - Vydavateľstvo B-Smart IČO:XXXXX podal daňové priznanie k dani z pridanej hodnoty za zdaňovacie obdobie 07/2012, kde si uplatnil nárok na odčítanie nadmerného odpočtu  za nákup tovaru v spoločnosti Tesco stores SR , XXXXX, Panónska cesta v hodnote 20.000 € z toho DPH vo výške 4.000 €  a  faktúru č. 117843 za vyškolenie pracovníkov spoločnosti Business Success s. r. o XXXXX, Nové Záhrady 13 v celkovej výške 30.000 € z toho DPH 6.000 €  pričom vykonaným miestnym zisťovaním pracovníkov správcu dane bolo zistené, že predložené pokladničné bloky sa nezhodovali s preverovanými dokladmi a tým správca dane neuznal nárok na odpočítanie dane z pridanej hodnoty za júl 2012  vo výške 10.000 € a taktiež podal daňové priznanie k dani z pridanej hodnoty za zdaňovacie obdobie 08/2012, kde si uplatnil nárok na odčítanie nadmerného odpočtu  za faktúru č. XXXXX zo dňa 31.07.2012 vystavenú Bratislavskou vodárenskou spoločnosťou, XXXXX, Prešovská 48 v hodnote 15.000 € z toho DPH vo výške 3.000 €, za faktúru č. 1XXXXX zo dňa 01.08.2012 vystavenú ZSE Energia a. s. XXXXX, Čulenova 6 v hodnote 45.000 € z toho DPH vo výške 9.000 €, za dodávateľsko odberateľskú faktúru č. XXXXX 01.08.2012  vystavenú spoločnosťou Telefonica Slovakia s. r. o. , XXXXX, Eisteinova 24  v hodnote 50.000 € z toho DPH vo výške 10.000 €, za faktúru č. 117859 zo dňa 01.08.2012 za vyškolenie pracovníka spoločnosti Business Success s. r. o XXXXX, Nové Záhrady 13 v celkovej výške 40.000 € z toho DPH vo výške 8.000 € , pričom vykonaným miestnym zisťovaním pracovníkov správcu dane bolo zistené, že predložené pokladničné bloky sa nezhodovali s preverovanými dokladmi a tým správca dane neuznal nárok na odpočítanie dane z pridanej hodnoty za august 2012 vo výške 30.000 €, čím si neoprávnene uplatnil nárok na vrátenie dane z pridanej hodnoty v úmysle zadovážiť sebe neoprávnený prospech za obdobie 07/2012 až 08/2012 , a spôsobil by tak škodu  štátnemu rozpočtu Slovenskej republiky v zastúpení Daňovým úradom XXXXX  v celkovej výške 40.000 €,

lebo obvinený nebol v čase činu pre nepríčetnosť trestne zodpovedný

Odôvodnenie:
            Uznesením vyšetrovateľa PZ Odboru kriminálnej polície PZ XXXXX 2 pod ČVS.ORP-XXXXX bolo dňa 18.06.2012 na základe zistených dôkazov  v zmysle §-u 199 ods. 1 Tr. poriadku začaté trestné stíhanie a súčasne vznesené obvinenie v zmysle §-u 206 ods. 1 Tr. poriadku  XXXXX (,,ďalej len obvinený“) vo veci prečinu  podvodu v štádiu pokusu podľa §-u 14 k  § 221 ods. 1 , ods. 2 Trestného zákona na tom skutkovom základe ako je uvedené vo výrokovej časti tohto uznesenia.

	Uznesením vyšetrovateľa Odboru kriminálnej polície Okresného riaditeľstva PZ XXXXX I zo dňa 06.08.2012 pod číslom ČVS-ORP-XXXXX bolo vznesené obvinenie obvinenému za úmyselný prečin podvodu  v štádiu pokusu podľa §-u 14 k  § 221 ods. 1 , ods. 2 Trestného zákona na tom skutkovom základe ako je uvedené vo výrokovej časti tohto uznesenia.

	Uznesením vyšetrovateľa PZ  odboru kriminálnej polície Okresného riaditeľstva PZ v Bratislave I zo dňa 10.1.2013 pod ČVS: ORP-XXXXX bolo vznesené obvinenie obvinenému za prečin podvodu v štádiu pokusu podľa § 14 ods.1, § 221 ods. 1, ods. 2 Trestného zákona a prečinu poškodzovania cudzích práv podľa § 375 ods.1 písm. a) Trestného zákona na tom skutkovom základe ako je uvedené vo výrokovej časti tohto uznesenia.

	Uznesením vyšetrovateľa PZ  odboru kriminálnej polície Okresného riaditeľstva PZ v Bratislave I zo dňa 10.1.2013 pod ČVS: ORP-1XXXXX bolo vznesené obvinenie obvinenému za prečin podvodu v štádiu pokusu podľa § 14 ods.1, § 221 ods. 1, ods. 2 Trestného zákona a prečinu poškodzovania cudzích práv podľa § 375 ods.1 písm. a) Trestného zákona na tom skutkovom základe ako je uvedené vo výrokovej časti tohto uznesenia.

	Uznesením vyšetrovateľa PZ  odboru kriminálnej polície Okresného riaditeľstva PZ v Bratislave I zo dňa 26.03.2013 pod ČVS: ORPXXXXX bolo vznesené obvinenie obvinenému vo veci úmyselného prečinu podvodu podľa § 221 ods. 1, ods. 2 Trestného zákona v jednočinnom súbehu s úmyselným prečinom podvodu podľa § 221 ods. 1, ods. 2 Trestného zákona v štádiu pokusu podľa § 14 ods. 1 Trestného zákona na tom skutkovom základe ako je uvedené vo výrokovej časti tohto uznesenia.

	Uznesením vyšetrovateľa PZ  odboru kriminálnej polície Okresného riaditeľstva PZ v Bratislave I zo dňa 25.04.2013 pod ČVS: ORP-XXXXX bolo vznesené obvinenie obvinenému pre zločin daňový podvod podľa §-u 277a ods. 1, 2 písm. b Trestného zákona na tom skutkovom základe ako je uvedené vo výrokovej časti tohto uznesenia.

	Všetky súvisiace trestné veci vedené voči obvinenému boli uznesením vyšetrovateľa PZ, oddelenie ekonomickej kriminality, odboru kriminálnej polície, Okresného riaditeľstva policajného zboru XXXXX II z 09. 05. 2013 spojené na vykonanie spoločného konania pod spisovú značku: ORP-XXXXX

	Dňa 26.08.2013 predložil vyšetrovateľ príslušný vyšetrovací spis na previerku zákonnosti postupu dozorujúcemu prokurátorovi, pričom preskúmaním spisového materiálu  som dospel k záveru, že je na mieste zastavenie trestného stíhania obvineného v zmysle ustanovenia § 215 ods. 1 písm. e) Trestného poriadku. 

 Pri preštudovaní spisového materiálu som sa primárne zameral na to, či vykonanými dôkazmi bolo preukázané, že skutky popísané vo výroku uznesenia sa stali, napĺňajú všetky zákonné znaky skutkovej podstaty vyššie označených trestných činov, a či z vykonaných dôkazov vyplýva dostatočne odôvodnený záver, že týchto skutkov sa dopustil práve obvinený XXXXX. Zhodnotením vykonaných dôkazov podľa § 2 ods. 10, ods. 12 Trestného poriadku som spoľahlivo dospel k takémuto záveru. 

V priebehu prípravného konania vznikli závažné pochybnosti o duševnom stave obvineného v čase spáchania skutkov. Z uvedené dôvodu, na základe príkazu sudcu Okresného súdu XXXXX II na skúmanie duševného stavu obvineného (č.l. 252), boli uznesením vyšetrovateľa (č.l. 253-254) pribratí do konania dvaja znalci z odboru zdravotníctvo, odvetvie psychiatria.

Z písomného znaleckého posudku vypracovaného XXXXX XXXXX a XXXXX (č.l. 256-267) vyplynulo, že obvinený v čase spáchania skutkov trpel duševnou chorobou - Schizoafektívnou poruchou manického typu, pričom v súčasnosti  sú príznaky duševnej choroby výrazne zmiernené vplyvom psychiatrickej liečby. Taktiež znalci uviedli, že na základe tejto poruchy v čase spáchania trestných činov nemohol rozpoznať nebezpečnosť a protiprávnosť svojho konania a zhodnotili ovládacie a rozpoznávacie schopnosti obvineného ako zaniknuté. Znalkyne v záveroch svojho posudku uviedli, že obvinený v čase spáchania skutkov nebol schopný správne vnímať ani reprodukovať prežité udalosti a nebol schopný adekvátne vnímať následky svojich právnych úkonov. Znalkyne navrhujú uložiť obvinenému ochranné psychiatrické liečenie ambulantnou formou. 

Podľa § 23 Trestného zákona kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak.

Z vyššie citovaného ustanovenia vyplýva, že základnou podmienkou trestnej zodpovednosti za spáchaný trestný čin je príčetnosť páchateľa v čase činu. Vo všeobecnej časti Trestného zákona je definovaná nepríčetnosť ako jedna z okolností vylučujúcich trestnú zodpovednosť. Nepríčetnosť je stav v čase spáchania činu, v ktorom páchateľ pre duševnú poruchu, ktorá je prítomna v čase spáchania trestného činu, nie je schopný rozpoznať protiprávnosť svojho konania alebo takého konanie ovládať.

Otázka nepríčetnosti je otázka právna; jej posúdenie prináleží orgánom činným v trestnom konaní na základe skutočností vyplývajúcich z vykonaných dôkazov ( R 17/1979).

Vyhodnotením zadovážených dôkazov, a to najmä výsledkov znaleckého dokazovania som dospel k záveru, že obvinený bol v čase spáchania skutkov nepríčetný, nakoľko trpel duševnou poruchou, ktorá mala za následok úplné vymiznutie nielen jeho rozpoznávacích, ale i ovládacích zložiek. Zohľadnením vyššie uvedeného bolo nutné dospieť k záveru, že obvinený v čase spáchania skutkov uvedených vo výroku tohto uznesenia nebol trestne zodpovedný za ich spáchanie.

Podľa § 215 ods. 1 písm. e) Trestného poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.

Vzhľadom k vyššie uvedenému som rozhodol tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Boris Brenčič
prokurátor